Oplysninger om vurderingen af teknisk dokumentation vedrørende eksisterende geografiske betegnelser for spiritus

(2019/C 115/11)

I denne offentliggørelse fremlægges resultaterne af Europa-Kommissionens undersøgelse af den tekniske dokumentation vedrørende eksisterende geografiske betegnelser for spiritus i overensstemmelse med artikel 20, stk. 1, i Europa-Parlamentets og Rådets forordning (EF) nr. 110/2008 (1) og artikel 9 i Kommissionens gennemførelsesforordning (EU) nr. 716/2013 (2).

I henhold til artikel 20, stk. 1, i forordning (EF) nr. 110/2008 skulle medlemsstaterne for hver af de geografiske betegnelser, der er registreret i bilag III til den nævnte forordning, forelægge Kommissionen teknisk dokumentation senest den 20. februar 2015.

Før fristens udløb havde Kommissionen modtaget teknisk dokumentation for 243 ud af 330 eksisterende geografiske betegnelser. Som følge heraf har Kommissionen fjernet 87 betegnelser (3) fra bilag III til forordning (EF) nr. 110/2008 og vurderet den modtagne tekniske dokumentation.

I henhold til artikel 9, stk. 1, i forordning (EU) nr. 716/2013 skulle den tekniske dokumentation påvise, at kravene i artikel 15, stk. 1, i forordning (EF) nr. 110/2008 var opfyldt. I henhold til ovenstående artikel skal en geografisk betegnelse være en betegnelse, der angiver, at en spiritus har oprindelse i et særligt sted, hvis spiritussens bestemte kvalitet, ry eller andre egenskaber i alt væsentligt kan tilskrives dens geografiske oprindelse.

Kommissionens undersøgelse omfattede ikke kontrol af overholdelsen af andre gældende regler, herunder kravene i den tekniske dokumentation om den obligatoriske aftapning og/eller fortynding i det geografiske område, da de ikke er knyttet til definitionen af de geografiske betegnelser.

Kommissionen afsluttede undersøgelsen af de forelagte 243 stykker teknisk dokumentation vedrørende de eksisterende geografiske betegnelser med følgende resultater:

1. berigtigelse af varebetegnelser i 12 geografiske betegnelser og berigtigelse af det geografiske område for 1 geografisk betegnelse (4) samt

2. yderligere fjernelse af 9 geografiske betegnelser, for hvilke den tekniske dokumentation enten blev trukket tilbage af medlemsstaten, eller de påpegede mangler ikke blev afhjulpet, efter Kommissionens bemærkninger til medlemsstaterne i henhold til artikel 9, stk. 1, i forordning (EU) nr. 716/2013 (5).

På grundlag af ovenstående opfylder de eksisterende geografiske betegnelser for spiritus, der er optaget i bilaget til denne meddelelse, betingelserne i artikel 15, stk. 1, i forordning (EF) nr. 110/2008.

For at give et fuldstændigt overblik over de nuværende beskyttede geografiske betegnelser omfatter det nævnte bilag ud over de eksisterende geografiske betegnelser følgende geografiske betegnelser, der er registreret i henhold til proceduren i artikel 17 i forordning (EF) nr. 110/2008: »Somerset Cider Brandy«, »Pisco«, »Újfehértói meggypálinka«, »Ron de Guatemala«, »Гроздова ракия от Търговище«/»Grozdova rakya ot Targovishte«, »Карнобатска гроздова ракия«/»Гроздова ракия от Карнобат«/»Karnobatska grozdova rakya«/»Grozdova rakya ot Karnobat« og »Tequila«.

(1) Europa-Parlamentets og Rådets forordning (EF) nr. 110/2008 af 15. januar 2008 om definition, betegnelse, præsentation og mærkning af samt beskyttelse af geografiske betegnelser for spiritus (EUT L 39 af 13.2.2008, s. 16).

(2) Kommissionens gennemførelsesforordning (EU) nr. 716/2013 af 25. juli 2013 om gennemførelsesbestemmelser til Europa-Parlamentets og Rådets forordning (EF) nr. 110/2008 om definition, betegnelse, præsentation og mærkning af samt beskyttelse af geografiske betegnelser for spiritus (EUT L 201 af 26.7.2013, s. 21).

(3) Kommissionens forordning (EU) 2016/1067 af 1. juli 2016 om ændring af bilag III til forordning (EF) nr. 110/2008 (EUT L 178 af 2.7.2016, s. 1).

(4) Kommissionens forordning (EU) 2018/1098 af 2. august 2018 om ændring og berigtigelse af bilag III til forordning (EF) nr. 110/2008 (EUT L 197 af 3.8.2018, s. 7).

(5) Forordning endnu ikke vedtaget. Efter afstemningen i Komitéen for Spiritus den 4.12.2018 blev vedtagelsesproceduren indledt. De geografiske betegnelser, der skal fjernes, er angivet i vedlagte bilag.